На основу члана 11. став 4. Закона о финансијској подршци породици са децом ("Службени гласник РС", бр. 113/17, 50/18, 46/2021-Одлука УС,51/2021 - Одлука УС, 53/2021 - Одлука УС,66/2021 и 130/2021) и члана 37. став 1. тачка 7) Статута Града Ниша ("Службени лист Града Ниша", бр.88/08, 143/16 и 18/19),

Скупштина Града Ниша, на седници одржаној \_\_\_\_\_\_\_\_\_\_\_\_ године,

доноси

**О Д Л У К У**

**О ДОПУНАМА ОДЛУКЕ О ФИНАНСИЈСКОЈ ПОДРШЦИ ПОРОДИЦИ СА ДЕЦОМ**

**НА ТЕРИТОРИЈИ ГРАДА НИША**

**Члан 1.**

У Одлуци о финансијској подршци породици са децом на територији Града Ниша („Службени лист Града Ниша“, бр. 47/19- пречишћен текст, 17/20 и 35/21) у члану 4.став 1,после тачке 6. додаје се нова тачка 6а ,која гласи:

„6а Право на помоћ за набавку уџбеника за децу основношколског и средњешколског узраста чији су родитељи или један од родитеља особе са инвалидитетом“

**Члан 2.**

После члана 19. додаје се нови поднаслов 6а, који гласи:

„**6а** **Право на помоћ за набавку уџбеника за децу основношколског и средњошколског узраста чији су родитељи или један од родитеља особе са инвалидитетом**“

**Члан 3.**

После члана 19.додаје се нови члан 19а,који гласи:

„Члан 19а

Право на помоћ за набавку уџбеника за децу основношколског и средњошколског узраста која похађају школе на територији града Ниша, имају родитељи те деце у случају када један или оба родитеља имају I или II степен телесног оштећења или остварују право на накнаду за туђу негу и помоћ.

Право се остварује у новчаном износу и то:

* за ученике од I-IV разреда основне школе у износу од 10.000,00 дин.
* за ученике од V-VIII разреда основне школе у износу од 15.000,00 дин.
* за ученике средњих школа у износу од 20.000,00 дин.

 Право се остварује на основу захтева родитеља и документације о испуњености услова за остваривање права ( потврда школе да је дете редован ученик, решење надлежне комисије Фонда ПИО о степену телесног оштећења или праву на накнаду за туђу негу и помоћ и фотокопија картице текућег рачуна).

 Право се може остварити једном за једну школску годину.

 Захтев за остваривање права подноси се Градској управи за друштвене делатности која као првостепени орган решењем одлучује о признавању права.

 Против решења којим Градска управа за друштвене делатности одлучује о праву, може се изјавити жалба, која се подноси првостепеном органу у року од 15 дана од пријема решења .

 По жалби одлучује у другом степену Градско веће Града Ниша.“

**Члан 4.**

Ова одлука ступа на снагу осмог дана од дана објављивања у

 „Службеном листу Града Ниша“,

Број

У Нишу,\_\_\_\_\_\_\_\_\_2022. године

**СКУПШТИНА ГРАДА НИША**

Председник

 др Бобан Џунић

**О б р а з л о ж е њ е**

Законoм о финансијској подршци породици са децом ("Службени гласник РС", бр. 113/17, 50/18, 46/2021-Одлука УС, 51/2021 - Одлука УС, 53/2021 - Одлука УС, 66/2021 и 130/2021)дефинисано је да локалне самоуправе могу уколико обезбеде средства предвидети и шири обим права од оних одређених законом и другим републичким прописима са циљем побољшања квалитета живота породицама са децом на својој територији и омогућавања истима већу доступност и приступачност свим областима при одрастању и школовању деце.

Увођењем права на помоћ за набавку уџбеника за децу основношколског и средњошколског узраста која похађају школе на територији града Ниша, а које ће остваривати родитељи те деце у случају када један или оба родитеља имају I или II степен телесног оштећења или остварују право на накнаду за туђу негу и помоћ, биће омогућено родитељима школске деце који због природе и специфичности својих болести имају одређени степен инвалидности да лакше преброде финансијске тешкоће са којима се суочавају при школовању деце. Средства која добију за набавку уџбеника за своју децу представљаће значајну помоћ обзиром на њихову смањену могућност за обезбеђивање финансијских средстава за породицу кроз рад и друге облике привређивања.

**ВРШИЛАЦ ДУЖНОСТИ ЗАМЕНИКА**

**НАЧЕЛНИКА ГРАДСКЕ УПРАВЕ**

**ЗА ДРУШТВЕНЕ ДЕЛАТНОСТИ**

**Павлина Михајленко**